11. ฐานะการเงินและผลการดำเนินงาน

11.1 ข้อมูลทางการเงินโดยสรุป

บริษัท ฟินันซ่า จำกัด (มหาชน) และบริษัทย่อย

(หน่วย: พันบาท ยกเว้นกำไรต่อหุ้นแสดงเป็นบาท)

[]

[]

[]

  []

  อัตราส่วนทางการเงินที่สำคัญ

[]

11.2 คำอธิบายและการวิเคราะห์ของฝ่ายจัดการ 

ผลการดำเนินงาน

ในปี 2551 บริษัทและบริษัทย่อยมีผลการดำเนินงานขาดทุนสุทธิ 615.0 ล้านบาท หรือขาดทุนต่อหุ้น
4.98 บาท เทียบกับผลขาดทุนสุทธิ 284.6 ล้านบาท หรือขาดทุน 2.30 บาทต่อหุ้นในปีก่อน
คิดเป็นขาดทุนเพิ่มขึ้นจำนวน 330.4 ล้านบาท

ทั้งนี้ ร้อยละ 75 ของผลการดำเนินงานขาดทุนสุทธิดังกล่าว
มีสาเหตุมาจากการบันทึกค่าใช้จ่ายที่มิใช่ตัวเงินทั้งสิ้น 461.4 ล้านบาท
ซึ่งประกอบด้วยสำรองค่าเผื่อหนี้สงสัยจะสูญของลูกหนี้ธุรกิจเงินทุนและธุรกิจหลักทรัพย์ที่เพิ่มขึ้นอันเนื่องมาจากสภาวะเศรษฐกิจที่ไม่อำนวยจำนวน
122.0 ล้านบาท ผลขาดทุนที่ยังไม่เกิดขึ้นจริงจากการตีมูลค่าเงินลงทุนตามราคาตลาดจำนวน
120.1 ล้านบาท ค่าเผื่อการด้อยค่าของสินทรัพย์และเงินลงทุนจำนวน 95.0 ล้านบาท
การตัดจำหน่ายสินทรัพย์ภาษีเงินได้รอตัดบัญชีจำนวน 71.5 ล้านบาท
และการรับรู้ส่วนแบ่งผลขาดทุนจากบริษัทร่วม 52.8 ล้านบาท ในขณะที่ในปี 2550
มีการตั้งสำรองค่าเผื่อหนี้สงสัยจะสูญจำนวน 275.0 ล้านบาท การตัดจำหน่ายค่าความนิยมจำนวน
149.8 ล้านบาท การตั้งค่าเผื่อการด้อยค่าของเงินลงทุนจำนวน 97.0 ล้านบาท
และมีการรับรู้ส่วนแบ่งกำไรจากบริษัทร่วมจำนวน 44.2 ล้านบาท

นอกจากรายการค่าใช้จ่ายที่มิใช่ตัวเงินดังที่กล่าวมาแล้ว
บริษัทและบริษัทย่อยยังรับรู้ผลขาดทุนจากการจำหน่ายตราสารหนี้ต่างประเทศจำนวน 70.7 ล้านบาท
และขาดทุนจากการจำหน่ายลูกหนี้เช่าซื้อจำนวน 25.1 ล้านบาท รวมเป็น 95.8 ล้านบาท
คิดเป็นร้อยละ 16 ของผลขาดทุนสุทธิทั้งสิ้น

ผลการดำเนินงานของบริษัทและบริษัทย่อยแยกตามประเภทธุรกิจ สามารถสรุปได้ดังนี้

1.  ฟินันซ่ามีรายได้จากธุรกิจที่ปรึกษาทางการเงินและการลงทุนจำนวน 38.7 ล้านบาท
    คิดเป็นร้อยละ 5 ของรายได้รวมของกลุ่ม มียอดลดลง 437.3 ล้านบาทหรือลดลงร้อยละ 92
    เทียบกับปี 2550 มีสาเหตุหลักมาจากการขายบริษัทย่อยออกไป 2 แห่งในช่วงปลายปี 2550
    ทั้งนี้ บริษัทได้บันทึกผลกำไรจากการขายบริษัทย่อยดังกล่าวแล้วในปีก่อนจำนวน 268.9
    ล้านบาท รายได้จากธุรกิจนี้ประกอบด้วยรายได้ค่าธรรมเนียมและบริการ 15.7 ล้านบาท
    (ลดลง 347.4 ล้านบาท หรือร้อยละ 96) ขาดทุนจากการซื้อขายหลักทรัพย์/เงินลงทุน 38.6
    ล้านบาท (ลดลง 57.2 ล้านบาท หรือร้อยละ 308) และรายได้ดอกเบี้ยและเงินปันผลจำนวน
    61.6 ล้านบาท (ลดลง 32.7 ล้านบาทหรือร้อยละ 35)

ต้นทุนและค่าใช้จ่ายของธุรกิจที่ปรึกษาทางการเงินและการลงทุนได้รับผลกระทบจากการขายบริษัทย่อยเช่นกัน
โดยมีจำนวน 159.0 ล้านบาท ลดลงจากปีก่อน 134.0 ล้านบาท หรือลดลงร้อยละ 46
แบ่งเป็นค่าใช้จ่ายเกี่ยวกับพนักงานจำนวน 107.2 ล้านบาท (ลดลง 130.3 ล้านบาท หรือร้อยละ
55) และค่าธรรมเนียมและบริการจ่ายจำนวน 51.9 ล้านบาท (ลดลง 3.7 ล้านบาท หรือร้อยละ
7) ดังนั้น
บริษัทและบริษัทย่อยมีขาดทุนขั้นต้นจากการดำเนินธุรกิจที่ปรึกษาทางการเงินและการลงทุนจำนวน
120.3 ล้านบาท

นอกจากนี้
บริษัทและบริษัทย่อยที่ดำเนินธุรกิจที่ปรึกษาทางการเงินและการลงทุนยังมีรายการกำไรจากการยกเลิกเงินลงทุนจำนวน
73.7 ล้านบาทและขาดทุนจากการจำหน่ายเงินลงทุนในตราสารหนี้ต่างประเทศจำนวน 70.7
ล้านบาท และมีรายการที่มิใช่ตัวเงินอีกคือ ส่วนแบ่งขาดทุนจากบริษัทร่วม 52.8 ล้านบาท
ผลขาดทุนที่ยังไม่เกิดขึ้นจริงจากการตีมูลค่าเงินลงทุนตามราคาตลาดจำนวน 54.1 ล้านบาท
และค่าเผื่อการด้อยค่าของสินทรัพย์และเงินลงทุนจำนวน 80.6 ล้านบาท
ทำให้ขาดทุนจากธุรกิจนี้เป็น 304.8 ล้านบาท

2.  รายได้จากธุรกิจเงินทุนมีจำนวน 277.7 ล้านบาท คิดเป็นร้อยละ 36 ของรายได้รวมของกลุ่ม
    และมีจำนวนเพิ่มขึ้น 32.7 ล้านบาท หรือเพิ่มขึ้นร้อยละ 13 จากปีก่อน
    เป็นผลมาจากรายได้ดอกเบี้ยจากการให้เช่าซื้อเพิ่มขึ้นจากวงเงินให้สินเชื่อในส่วนของธุรกิจการให้เช่าซื้อเฉลี่ยในปีนี้มีจำนวนสูงกว่าปีก่อน
    โดยรายได้หลักคือรายได้ดอกเบี้ยและเงินปันผลมีจำนวน 270.7 ล้านบาท (เพิ่มขึ้น 28.0
    ล้านบาท หรือร้อยละ 12) และมีรายได้ค่าธรรมเนียมและบริการ 6.5 ล้านบาท (เพิ่มขึ้น
    1.0 ล้านบาท หรือร้อยละ 19)

ต้นทุนและค่าใช้จ่ายของธุรกิจเงินทุนมีจำนวน 179.7 ล้านบาท ลดลงจากปีก่อน 21.8 ล้านบาท
หรือลดลงร้อยละ 11
สาเหตุหลักมาจากการลดลงของค่าใช้จ่ายในการกู้ยืมเงินตามการปรับตัวลดลงของอัตราดอกเบี้ยในตลาด
โดยค่าใช้จ่ายในการกู้ยืมเงินมีจำนวน 123.7 ล้านบาท (ลดลง 19.6 ล้านบาท หรือร้อยละ 14)
ค่าใช้จ่ายพนักงาน 34.6 ล้านบาท (เพิ่มขึ้น 2.4 ล้านบาท หรือร้อยละ 8)
เงินสมทบสถาบันคุ้มครองเงินฝากและค่าใช้จ่ายอื่นๆ รวม 21.4 ล้านบาท (ลดลง 4.7 ล้านบาท
หรือร้อยละ 18) ดังนั้น ฟินันซ่ามีกำไรขั้นต้นจากธุรกิจเงินทุนจำนวน 98.0 ล้านบาท

นอกจากนี้
บริษัทย่อยที่ดำเนินธุรกิจเงินทุนยังมีการตั้งสำรองค่าเผื่อหนี้สงสัยจะสูญของลูกหนี้ธุรกิจเงินทุนที่เพิ่มขึ้นอันเนื่องมาจากสภาวะเศรษฐกิจที่ไม่อำนวยจำนวน
97.0 ล้านบาท ขาดทุนจากการจำหน่ายลูกหนี้เช่าซื้อ 25.1 ล้านบาท
และตั้งค่าเผื่อการด้อยค่าของสินทรัพย์ 13.4 ล้านบาท ทำให้ขาดทุนจากธุรกิจนี้เป็น 37.5 ล้านบาท

3.  รายได้จากธุรกิจหลักทรัพย์มีจำนวน 346.1 ล้านบาท คิดเป็นร้อยละ 45
    ของรายได้รวมของกลุ่ม และมีจำนวนลดลง 91.8 ล้านบาท หรือลดลงร้อยละ 21 จากปีก่อน
    สาเหตุหลักมาจากการบันทึกผลขาดทุนจากการซื้อขายหลักทรัพย์/เงินลงทุนและรายได้ค่านายหน้าลดลง
    โดยรายได้ค่านายหน้ามีจำนวน 309.4 ล้านบาท (ลดลง 27.8 ล้านบาท หรือร้อยละ 8)
    ขาดทุนจากการซื้อขายหลักทรัพย์/เงินลงทุนจำนวน 68.0 ล้านบาท (ลดลง 83.8 ล้านบาท
    หรือร้อยละ 532)
    ซึ่งเกือบทั้งหมดเป็นการบันทึกผลขาดทุนที่ยังไม่เกิดขึ้นจริงจากการตีมูลค่าเงินลงทุนตามราคาตลาด
    มีรายได้ค่าธรรมเนียมและบริการ 80.1 ล้าน (เพิ่มขึ้น 19.9 ล้านบาท หร้อร้อยละ 33)
    บาท และรายได้ดอกเบี้ยเงินให้กู้ยืมเพื่อซื้อหลักทรัพย์และรายได้ดอกเบี้ยและเงินปันผลรวม
    24.6 ล้านบาท (ลดลง 0.1 ล้านบาท)

ต้นทุนและค่าใช้จ่ายของธุรกิจหลักทรัพย์มีจำนวน 328.8 ล้านบาท ลดลงจากปีก่อน 10.1 ล้านบาท
หรือลดลงร้อยละ 3
ซึ่งส่วนใหญ่เกิดจากการลดลงของค่าใช้จ่ายพนักงานตามการลดลงของปริมาณการซื้อขายหลักทรัพย์
องค์ประกอบหลักของค่าใช้จ่ายมีดังนี้ ค่าใช้จ่ายเกี่ยวกับพนักงาน 228.5 ล้านบาท (ลดลง 13.9
ล้านบาท หร้อร้อยละ 6) ค่าใช้จ่ายเกี่ยวกับอาคาร สถานที่ และอุปกรณ์ 68.3 ล้านบาท (เพิ่มขึ้น
2.0 ล้านบาท หรือร้อยละ 3) และค่าธรรมเนียมและบริการจ่าย 27.1 ล้านบาท (เพิ่มขึ้น 4.3
ล้านบาท หร้อร้อยละ 19) บริษัทและบริษัทย่อยมีกำไรขั้นต้นจากการดำเนินธุรกิจหลักทรัพย์จำนวน
17.3 ล้านบาท

นอกจากนี้
บริษัทย่อยที่ดำเนินธุรกิจหลักทรัพย์ยังมีการตั้งสำรองค่าเผื่อหนี้สงสัยจะสูญของลูกหนี้ธุรกิจหลักทรัพย์เพิ่มขึ้นเนื่องจากจากสภาวะเศรษฐกิจที่ไม่อำนวยจำนวน
25.0 ล้านบาท ค่าเผื่อการด้อยค่าของสินทรัพย์ 1.0 ล้านบาท
ทำให้ธุรกิจนี้มีผลการดำเนินงานขาดทุน 8.7 ล้านบาท

4.  รายได้จากธุรกิจหลักทรัพย์จัดการกองทุนจำนวน 73.5 ล้านบาท คิดเป็นร้อยละ 10
    ของรายได้รวมของกลุ่ม เพิ่มขึ้น 10.0 ล้านบาทจากปีก่อน หรือร้อยละ 16
    โดยรายได้เกือบทั้งหมดมาจากรายได้ค่าธรรมเนียมและบริการ

ในส่วนของต้นทุนและค่าใช้จ่ายของธุรกิจหลักทรัพย์จัดการกองทุนมีจำนวน 48.5 ล้านบาท
เพิ่มขึ้นจากปีก่อน 12.0 ล้านบาท หร้อเพิ่มขึ้นร้อยละ 33 ประกอบด้วยค่าใช้จ่ายเกี่ยวกับพนักงาน
38.6 ล้านบาท (เพิ่มขึ้น 7.5 ล้านบาท หร้อร้อยละ 24) ค่าใช้จ่ายเกี่ยวกับอาคาร สถานที่
และอุปกรณ์ 6.7 ล้านบาท (เพิ่มขึ้น 2.7 ล้านบาท หรือร้อยละ 66)
และค่าธรรมเนียมและบริการจ่าย 3.2 ล้านบาท (เพิ่มขึ้น 2.0 ล้านบาท หรือ ร้อยละ 170)
ดังนั้น บริษัทและบริษัทย่อยมีกำไรขั้นต้นจากธุรกิจหลักทรัพย์จัดการกองทุนเป็นจำนวน 25.0 ล้านบาท

เมื่อรวมผลการดำเนินงานจากทั้ง 4 ธุรกิจแล้ว บริษัทและบริษัทย่อยมีผลขาดทุนขั้นต้นเท่ากับ 326.0
ล้านบาท เมื่อรวมกับรายได้อื่น 14.5 ล้านบาท ค่าใช้จ่ายในการบริการและบริหาร 180.6
ล้านบาท ค่าใช้จ่ายทางการเงิน 62.0 ล้านบาท
บริษัทและบริษัทย่อยมีขาดทุนก่อนภาษีเงินได้และส่วนของผู้ถือหุ้นส่วนน้อย 554.1 ล้านบาท
หลังหักภาษีเงินได้จำนวน 71.5 ล้านบาทซึ่งเกิดจากการตัดจำหน่ายสินทรัพย์ภาษีเงินได้รอตัดบัญชี
และส่วนของผู้ถือหุ้นส่วนน้อย 10.6 ล้านบาท บริษัทและบริษัทย่อยจึงมีผลขาดทุนสุทธิของปี 2551
เท่ากับ 615.0 ล้านบาท

ความสามารถในการทำกำไร

ในปี 2551 กลุ่มฟินันซ่ามีขาดทุนสุทธิ 615.0 ล้านบาท คำนวณเป็นผลขาดทุนต่อหุ้นขั้นพื้นฐานจำนวน
4.98 บาท เทียบกับขาดทุนสุทธิ 284.6 ล้านบาท คิดเป็นขาดทุนต่อหุ้นขั้นพื้นฐาน 2.30 บาท ในปี
2550 อัตราส่วนในการทำกำไร (ขาดทุน) สุทธิต่อรายได้รวมเท่ากับร้อยละ (79.7) เทียบกับปี
2550 ซึ่งเท่ากับร้อยละ (18.3) มีผลมาจากค่าใช้จ่ายที่มิใช่ตัวเงินที่มีจำนวนค่อนข้างมาก
อัตราผลตอบแทนต่อสินทรัพย์เฉลี่ยเท่ากับร้อยละ (8.6)
และอัตราผลตอบแทนต่อส่วนของผู้ถือหุ้นเฉลี่ยเท่ากับร้อยละ (29.0)

ฐานะการเงิน

  --------------------------- ------------ ------------ -------------- -------
                              31 ธ.ค. 2551 31 ธ.ค. 2550 การเปลี่ยนแปลง   

                                                        จำนวน          ร้อยละ

  สินทรัพย์รวม                   5,454.2      8,803.9      (3,349.7)      (38)

  หนี้สินและส่วนของผู้ถือหุ้น                                                   

  - หนี้สินรวม                   3,581.6      6,442.7      (2,861.1)      (44)

  - ส่วนของผู้ถือหุ้น               1,872.6      2,361.2      (488.6)        (21)

  รวมหนี้สินและส่วนของผู้ถือหุ้น       5,454.2      8,803.9      (3,349.7)      (38)
  --------------------------- ------------ ------------ -------------- -------

ณ 31 ธันวาคม 2551 บริษัทและบริษัทย่อยมีสินทรัพย์รวมทั้งสิ้น 5,454.2 ล้านบาท ลดลงจากสิ้นปี
2550 จำนวน 3,349.7 ล้านบาท หรือลดลงร้อยละ 38
องค์ประกอบของสินทรัพย์แบ่งเป็นสินทรัพย์หมุนเวียนจำนวน 3,951.9 ล้านบาท
และสินทรัพย์ไม่หมุนเวียนจำนวน 1,502.3 ล้านบาท หรือคิดเป็นร้อยละ 72 และร้อยละ 28
ของสินทรัพย์รวมตามลำดับ รายการสินทรัพย์ที่สำคัญและมีการเปลี่ยนแปลงอย่างมีนัยสำคัญมีดังนี้

-   เงินให้กู้ยืม ลูกหนี้ และดอกเบี้ยค้างรับ – ธุรกิจเงินทุนและธุรกิจหลักทรัพย์ มีจำนวน
    1,540.8 ล้านบาท ลดลงจากสิ้นปี 2550 จำนวน 1,845.9 ล้านบาท หรือลดลงร้อยละ 55
    ประกอบด้วยลูกหนี้ธุรกิจเงินทุนและดอกเบี้ยค้างรับสุทธิจำนวน 1,300.2 ล้านบาท (ลดลง
    1,278.9 ล้านบาท หรือร้อยละ 50
    ซึ่งส่วนใหญ่เกิดจากการจำหน่ายลูกหนี้ตามสัญญาเช่าซื้อในช่วงปลายปี
    และการตั้งสำรองหนี้สูญและหนี้สงสัยจะสูญเพิ่มขึ้น)
    และลูกหนี้ธุรกิจหลักทรัพย์และดอกเบี้ยค้างรับสุทธิจำนวน 240.7 ล้านบาท (ลดลง 566.9
    ล้านบาท หรือร้อยละ 70
    โดยเป็นการลดลงของลูกหนี้ซื้อหลักทรัพย์ด้วยเงินสดและเงินให้สินเชื่อเพื่อซื้อหลักทรัพย์ตามภาวะตลาดหลักทรัพย์ในช่วงสิ้นปี)

-   เงินลงทุนในหลักทรัพย์สุทธิรวมทั้งสิ้น 888.1 ล้านบาท ลดลงจากสิ้นปี 2550 จำนวน
    1,595.4 ล้านบาท หรือร้อยละ 64 ประกอบด้วยเงินลงทุนชั่วคราวสุทธิ 608.9 ล้านบาท
    (ลดลง 361.2 ล้านบาท หรือลดลงร้อยละ 37
    จากหลักทรัพย์ถึงวันครบกำหนดและนโยบายของฟินันซ่าที่จะมุ่งเน้นเฉพาะธุรกิจหลักมากขึ้น)
    เงินลงทุนในบริษัทร่วมและกองทุนต่างๆ จำนวน 34.3 ล้านบาท (ลดลง 260.2 ล้านบาท
    หรือร้อยละ 88
    จากการจำหน่ายเงินลงทุนในบริษัทร่วมและการลดพอร์ตเงินลงทุนของกองทุนต่างประเทศ)
    และเงินลงทุนระยะยาวสุทธิจำนวน 245.0 ล้านบาท (ลดลง 974.1 ล้านบาท หรือร้อยละ
    80 จากการขายเงินลงทุนในตราสารหนี้ต่างประเทศและการตั้งค่าเผื่อการด้อยค่าเพิ่มขึ้น)

-   เงินให้สินเชื่อแก่สถาบันการเงินสุทธิ 1,560.9 ล้านบาท
    ซึ่งเป็นการซื้อตราสารหนี้ธนาคารแห่งประเทศไทยที่
    ธนาคารแห่งประเทศไทยใช้เป็นเครื่องมือในการบริหารสภาพคล่องของสถาบันการเงินทดแทนการซื้อขายตราสารหนี้โดยมีสัญญาจะซื้อคืนหรือขายคืน
    ซึ่งได้ปิดตลาดซื้อคืนธนาคารแห่งประเทศไทยในช่วงต้นปี 2551 ทั้งนี้
    บริษัทและบริษัทย่อยมีหลักทรัพย์ซื้อโดยมีสัญญาขายคืน ณ สิ้นปี 2550 จำนวน 700.0 ล้านบาท

-   เงินมัดจำเพื่อการลงทุนลดลงทั้งจำนวน 531.1 ล้านบาท
    โดยบริษัทและบริษัทย่อยได้รับคืนพร้อมกับกำไรจากการลงทุนจำนวน 73.7 ล้านบาท
    ในช่วงไตรมาสแรกของปี 2551

สภาพคล่อง

เงินสดและรายการเทียบเท่าเงินสดของบริษัทและบริษัทย่อยสำหรับปี 2551 มีจำนวน 482.9
ล้านบาท เพิ่มขึ้น 165.2 ล้านบาทเมื่อเทียบกับสิ้นปี 2550
โดยมีเงินสดสุทธิได้มาหรือใช้ไปในกิจกรรมต่างๆ ดังนี้

-   เงินสดสุทธิได้มาจากกิจกรรมดำเนินงาน 770.5 ล้านบาท
    ซึ่งเกิดจากการเปลี่ยนแปลงในสินทรัพย์และหนี้สินดำเนินงานที่สำคัญ อาทิ เงินให้กู้ยืม ลูกหนี้
    และดอกเบี้ยค้างรับลดลง 1,652.7 ล้านบาท เงินให้กู้ยืมแก่สถาบันการเงินเพิ่มขึ้น 1,560.0
    ล้านบาท หลักทรัพย์ซื้อโดยมีสัญญาขายคืนลดลง 700.0
    ล้านบาทและเจ้าหนี้ธุรกิจหลักทรัพย์ลดลง 472.9 ล้านบาท

-   เงินสดสุทธิได้มาจากกิจกรรมลงทุน 809.1 ล้านบาท
    เกิดจากมีเงินสดรับจากการยกเลิกเงินลงทุน 604.8 ล้านบาท
    เงินสดรับจากการจำหน่ายเงินลงทุนระยะยาว เงินลงทุนในบริษัทย่อยและบริษัทร่วม
    และเงินลงทุนระยะยาวในกิจการที่เกี่ยวข้องกันรวม 285.4 ล้านบาท
    ในขณะที่ใช้เงินสดจ่ายเพื่อซื้อสินทรัพย์ถาวรและสินทรัพย์ไม่มีตัวตน 84.6 ล้านบาท

-   เงินสดสุทธิใช้ไปในกิจกรรมจัดหาเงิน 1,438.6 ล้านบาท
    เกิดจากเงินกู้ยืมและเงินรับฝากลดลง 751.0 ล้านบาท การจ่ายชำระคืนตั๋วแลกเงิน 512.4
    ล้านบาท การจ่ายชำระคืนเงินกู้ยืมระยะยาว 119.9 ล้านบาท
    และจ่ายชำระคืนเงินเบิกเกินบัญชีธนาคาร 98.3 ล้านบาท

อัตราส่วนสภาพคล่องของกลุ่มฟินันซ่า ณ 31 ธันวาคม 2551 เท่ากับ 1.15 เท่า เพิ่มขึ้นจากสิ้นปี
2550 ซึ่งเท่ากับ 0.97 เท่า
ถึงแม้ว่าทั้งสินทรัพย์และหนี้สินที่มีสภาพคล่องของบริษัทและบริษัทย่อยจะมีจำนวนลดลง
แต่การลดลงของหนี้สินสภาพคล่องมีมากกว่า ทั้งในส่วนของเงินกู้ยืมและเงินรับฝาก ตั๋วแลกเงิน
เจ้าหนี้ธุรกิจหลักทรัพย์ และเจ้าหนี้สำนักหักบัญชี เป็นต้น ทั้งนี้
ผู้บริหารของบริษัทมีนโยบายในบริหารสภาพคล่องให้อยู่ในระดับที่เหมาะสมโดยคำนึงถึงความเสี่ยงเป็นสำคัญ

บริษัทหลักทรัพย์ ฟินันซ่าซึ่งเป็นบริษัทย่อยของบริษัท ต้องดำรงสภาพคล่องสุทธิตามเกณฑ์ของ ก.ล.ต.
ณ 31 ธันวาคม 2551 FSL มีสภาพคล่องอยู่ในเกณฑ์ดี
โดยมีอัตราส่วนเงินกองทุนสภาพคล่องสุทธิต่อหนี้สินทั่วไปเท่ากับร้อยละ 287.0
สูงกว่าเกณฑ์ที่กำหนดโดย ก.ล.ต. (ไม่ต่ำกว่าร้อยละ 7 ของหนี้สินทั่วไป)

แหล่งที่มาของเงินทุน

หนี้สิน

ณ 31 ธันวาคม 2551 บริษัท และบริษัทย่อยมีหนี้สินทั้งสิ้น 3,581.6 ล้านบาท ลดลงจากสิ้นปี 2550
จำนวน 2,861.1 ล้านบาท หรือร้อยละ 44 โดยเป็นหนี้สินหมุนเวียน 3,427.5 ล้านบาท
หรือร้อยละ 96 และหนี้สินไม่หมุนเวียน 154.1 ล้านบาท หรือร้อยละ 4
รายการหนี้สินที่สำคัญและมีการเปลี่ยนแปลงอย่างมีนัยสำคัญมีดังนี้

-   ตั๋วแลกเงินจำนวน 570.1 ล้านบาท ลดลงจากสิ้นปี 2550 จำนวน 472.4 ล้านบาท
    หรือร้อยละ 45

-   เงินกู้ยืมและเงินรับฝาก 2,617.1 ล้านบาท ลดลงจำนวน 751.0 ล้านบาทจากปีก่อน

-   เงินกู้ยืมระยะยาวคงเหลือ 0.1 ล้านบาท ลดลงจากสิ้นปี 2550 จำนวน 915.2 ล้านบาท
    หรือลดลงร้อยละ 100

-   เจ้าหนี้ธุรกิจหลักทรัพย์และเจ้าหนี้สำนักหักบัญชีจำนวน 146.7 ล้านบาท ลดลงรวม 612.2
    ล้านบาท หรือลดลงร้อยละ 81

ส่วนของผู้ถือหุ้น

ณ 31 ธันวาคม 2551 ส่วนของผู้ถือหุ้นของบริษัทและบริษัทย่อยเท่ากับ 1,872.6 ล้านบาท
ลดลงจากสิ้นปี 2550 จำนวน 488.7 ล้านบาท หรือร้อยละ 21 เนื่องจากมีกำไรสะสมลดลง
615.0 ล้านบาท จากขาดทุนที่เกิดขึ้นในระหว่างปี
ในขณะที่ส่วนต่ำกว่าทุนที่เกิดจากการเปลี่ยนแปลงมูลค่าเงินลงทุนลดลงจำนวน 56.1 ล้านบาท
มีผลต่างจากการแปลงค่างบการเงินลดลง 24.3 ล้านบาท และมีส่วนของผู้ถือหุ้นส่วนน้อยเพิ่มขึ้น
45.9 ล้านบาท

ในปี 2548
ที่ประชุมคณะกรรมการบริษัทมีมติอนุมัติโครงการซื้อหุ้นทุนคืนเพื่อการบริหารการเงินสำหรับสภาพคล่องส่วนเกิน
ณ สิ้นปี 2551 บริษัท มีหุ้นสามัญที่ซื้อคืนจำนวน 1.49 ล้านหุ้น ในราคารวม 25.0 ล้านบาท
ซึ่งบริษัทได้กันสำรองหุ้นทุนซื้อคืนไว้แล้วในจำนวนที่เท่ากัน ทั้งนี้
บริษัทและบริษัทย่อยมีมูลค่าหุ้นตามบัญชีเท่ากับ 15.2 บาทต่อหุ้น ณ สิ้นปี 2551 ลดลงจากสิ้นปี 2550
ซึ่งเท่ากับ 19.1 บาทต่อหุ้น

ต่อมาเมื่อวันที่ 8 มกราคม 2552
ที่ประชุมคณะกรรมการบริษัทมีมติอนุมัติให้บริษัทลดทุนจดทะเบียนและทุนชำระแล้วของบริษัทสำหรับหุ้นทุนซื้อคืนและยังไม่ได้จำหน่ายเป็นจำนวนทั้งสิ้น
1.49 ล้านหุ้น มูลค่าหุ้นละ 5 บาท คิดเป็นจำนวนเงินทั้งสิ้น 7.5 ล้านบาท
โดยลดทุนจดทะเบียนจากจำนวน 1,500.0 ล้านบาท เป็น 1,492.6 ล้านบาท
และทุนชำระแล้วจากจำนวน 625.0 ล้านบาท เป็น 617.6 ล้านบาท
ซึ่งบริษัทได้ดำเนินการจดทะเบียนกับกระทรวงพาณิชย์แล้วเมื่อวันที่ 21 มกราคม 2552

ความเหมาะสมของโครงสร้างเงินทุน

ณ 31 ธันวาคม 2551 โครงสร้างเงินทุนของกลุ่มฟินันซ่าประกอบด้วยหนี้สินจำนวน 3,581.6
ล้านบาท และส่วนของผู้ถือหุ้นจำนวน 1,872.6 ล้านบาท คิดเป็นอัตราส่วนหนี้สินต่อทุนเท่ากับ 1.9
เท่า ลดลงจาก ณ สิ้นปี 2550 ที่เท่ากับ 2.7 เท่า โดยแหล่งเงินทุนด้านหนี้สินที่สำคัญได้แก่
เงินกู้ยืมและเงินรับฝาก และตั๋วแลกเงิน สำหรับแหล่งใช้ไปของเงินทุนที่สำคัญ
ได้แก่เงินให้กู้ยืม/ลูกหนี้และเงินลงทุนในสินทรัพย์สภาพคล่อง

บริษัทเงินทุน ฟินันซ่าซึ่งเป็นบริษัทย่อยของบริษัท
ต้องดำรงเงินกองทุนต่อสินทรัพย์และภาระผูกพันไม่ต่ำกว่าเกณฑ์ที่ธนาคารแห่งประเทศไทยกำหนด
(ไม่ต่ำกว่าร้อยละ 8 ของสินทรัพย์และภาระผูกพัน โดยกองทุนชั้นที่ 1 ต้องไม่ต่ำกว่าร้อยละ 4
ของสินทรัพย์และภาระผูกพัน) โดย ณ 31 ธันวาคม 2551 FC มีเงินกองทุนทั้งสิ้นร้อยละ 21.9
และเงินกองทุนชั้นที่ 1 ร้อยละ 21.5 ของสินทรัพย์และภาระผูกพัน

อันดับความน่าเชื่อถือ

ในเดือนสิงหาคม 2551 สถาบันจัดอันดับความน่าเชื่อถือฟิทช์ เรทติ้งส์ (ประเทศไทย) (Fitch
Ratings (Thailand) Limited) ประกาศคงอันดับเครดิตภายในประเทศ (National
rating) ระยะยาวและระยะสั้นแก่บริษัท ที่ระดับ ‘BBB(tha)’ และ ‘F3(tha)’ ตามลำดับ
และปรับแนวโน้มอันดับเครดิตเป็นมีเสถียรภาพจากเดิมแนวโน้มเครดิตเป็นลบ

11.3 ปัจจัยและอิทธิพลหลักที่อาจมีผลต่อผลการดำเนินงานหรือฐานะการเงินในอนาคต

ปัจจัยและอิทธิพลหลักที่อาจมีผลต่อการดำเนินงานหรือฐานะทางการเงินในอนาคตได้กล่าวไว้แล้วในหัวข้อปัจจัยความเสี่ยง

11.4 ค่าตอบแทนของผู้สอบบัญชี

ในรอบปี 2551 ค่าตอบแทนของผู้สอบบัญชี ประกอบด้วย

1.  ค่าตอบแทนจากการสอบบัญชี (audit fee)

  บริษัทและบริษัทย่อยจ่ายค่าตอบแทนการสอบบัญชีให้แก่

-   ผู้สอบบัญชีของบริษัทและบริษัทย่อยในรอบปีที่ผ่านมา เป็นจำนวนเงินรวม 7,060,000 บาท

-   สำนักงานสอบบัญชีที่ผู้สอบบัญชีสังกัด
    บุคคลหรือกิจการที่เกี่ยวข้องกับผู้สอบบัญชีและสำนักงานสอบบัญชีดังกล่าวในรอบปีบัญชีที่ผ่านมามีจำนวนเงินรวม
    -0- บาท
    และจะต้องจ่ายในอนาคตอันเกิดจากการตกลงที่ยังให้บริการไม่แล้วเสร็จในรอบปีบัญชีที่ผ่านมา
    มีจำนวนเงินรวม -0- บาท

2.  ค่าบริการอื่น (non-audit fee)

  บริษัทและบริษัทย่อยจ่ายค่าตอบแทนของงานบริการอื่น ซึ่งได้แก่
  การให้คำปรึกษาด้านภาษีและการจัดทำแบบฟอร์มภาษีให้แก่

-   ผู้สอบบัญชีของบริษัทและบริษัทย่อยในรอบปีบัญชีที่ผ่านมามีจำนวนเงินรวม -0- บาท
    และจะต้องจ่ายในอนาคตอันเกิดจากการตกลงที่ยังให้บริการไม่แล้วเสร็จในรอบปีบัญชีที่ผ่านมาเป็นจำนวนเงินรวม
    120,000 บาท และ 3,000 ดอลลาร์สหรัฐ

-   สำนักงานสอบบัญชีที่ผู้สอบบัญชีสังกัด
    บุคคลหรือกิจการที่เกี่ยวข้องกับผู้สอบบัญชีและสำนักงานสอบบัญชีดังกล่าวในรอบปีบัญชีที่ผ่านมาเป็นจำนวนเงินรวม
    -0- บาท
    และจะต้องจ่ายในอนาคตอันเกิดจากการตกลงที่ยังให้บริการไม่แล้วเสร็จในรอบปีบัญชีที่ผ่านมา
    มีจำนวนเงินรวม -0- บาท